હીરાની સુંદરતા અને તેજસ્વિતા ભલભલાને આકર્ષે છે. રાજા-મહારાજા, ધનકુબેરો અને સૌંદર્ય સામ્રાજ્ઞાઓના કીમતી આભૂષણોમાં ‘હીરો’ અદકું સ્થાન ધરાવે છે. હીરાનું નામ પડે એટલે આપણને ‘કોહિનૂર’ હીરો યાદ આવે. કોહિનૂર શબ્દનો અર્થ થાય ‘કો-એ-નૂર.’ એટલે કે પ્રકાશનો પર્વત ! હીરામાં પ્રકાશ સાથે શુભ-અશુભ ઊર્જા પણ ઠાંસીઠાંસીને ભરાયેલી હોય છે. એટલે જ આપણે માનીએ છીએ કે હીરો કાયમ માટે પહેરતા પહેલાં જોઈ લેવું જોઈએ કે તે સદે છે કે નહીં. કોહિનૂર હીરાનો ઈતિહાસ બહુ વિચિત્ર જોવા મળ્યો છે. મોટે ભાગે તે જ્યાં રહ્યો ત્યાં તેણે વિનાશ અને વિપત્તિ નોતર્યા છે !